Aleksandar Vucic anunță o "catastrofă" dacă nu e oprit războiul din Ucraina
- Moraru Iulia
- 7 martie 2024, 10:49
Aliat cunoscut al lui Vladimir Putin, Aleksandar Vucic pune problemele de pe plan geopolitic pe seama Ucrainei, avertizând asupra unei catastrofe fără precedent dacă războiul nu e oprit până în vară.
Aleksandar Vucic spune că în prezent Serbia se află într-un moment economic prosper, însă din perspectivă geopolitică se confruntă cu provocări semnificative, iar situația e din cauza Ucrainei.
Aleksandar Vucic pune vina războiului pe seama Ucrainei
"Din punct de vedere economic, acestea sunt cele mai bune vremuri pentru noi, dar din punct de vedere geopolitic cele mai dificile, din cauza Ucrainei.
Dacă războiul nu este oprit până la sfârșitul lunii mai, va avea loc o catastrofă de proporții fără precedent. Și trebuie să ne pregătim în consecință. Suntem mici și vom simți consecințele acestui lucru", a declarat președintele Serbiei, potrivit flux24.ro.
Încă de la început, Aleksandar Vucic a refuzat să condamne Rusia pentru declanșarea războiului din Ucraina și să impună sancțiuni la fel ca toate celelalte state.
Președintele Serbiei, criticat din cauza poziției față de invazia Rusiei
Înainte ca Vladimir Putin să decreteze declanșarea "operațiunii militare speciale" în Ucraina, președintele sârb a afirmat pe 23 februarie că va respinge recunoașterea independenței regiunilor separatiste Luhansk și Donețk de către Rusia, cu condiția ca președintele ucrainean Volodimir Zelenski să condamne campania de bombardare a NATO împotriva Serbiei din 1999.
La trei zile după aceasta, Aleksandar Vucic a declarat că Serbia susține integritatea teritorială a Ucrainei. Dar, nu va introduce sancțiuni împotriva Moscovei.
El a caracterizat invazia rusă drept o "eroare gravă", fără să condamne direct agresiunea din partea Moscovei.
"Credeţi că este posibil să impunem sancţiuni Rusiei peste noapte. Această Rusie care nu ne-a impus niciodată sancţiuni", a subliniat președintele sârb.
Alexandar Vucic și-a schimbat ulterior declarațiile
Ulterior, în primele luni ale anului 2023, președintele Serbiei a comunicat că Serbia apreciază sprijinul oferit de Moscova în chestiunea Kosovo. Însă nu susține acțiunile agresive împotriva Ucrainei.
"Încă de la început am spus că nu suntem în posibilitatea de a sprijini invazia rusă în Ucraina. Pentru noi Crimeea este Ucraina și Donbas este Ucraina și așa va rămâne", a declarat Aleksandar Vucic.